Aleksandar Šapić - Wikipedia

# Aleksandar Šapić

### From Wikipedia

Aleksandar Šapić (rođen 1. juna 1978. u Beogradu) je srpski vaterpolista. Mnogi ga smatraju najboljim ofanzivnim igračem na svetu.

Kao sastavni deo reprezentacije Jugoslavije, Šapić je osvojio zlatnu medalju na Svetskom prvenstvu u Montrealu 2005. Na prošle dve Olimpijske igre, osvojio je srebrnu medalju u Atini 2004. i bronzanu u Sidneju 2000.

Postigao je i velike uspehe na klupskom nivou. Nakon što je prošao sve selekcije u VK Crvena zvezda, Šapić je prešao u VK Partizan decembra 1991, nakon što je zatvoren bazen njegovog prethodnog kluba na Novom Beogradu. U svojoj prvoj godini u Partizanu, Šapić je debitovao u seniorskoj ekipi protiv Jadrana iz Herceg-Novog sa samo 13 godina i sa Partizanom osvaja Kup Jugoslavije.

Nakon godinu i po dana u Partizanu, kao dokazani igrač se vratio se u Crvenu zvezdu u sezoni 1993/1994.

Narednih sedam sezona Šapić je proveo u VK Bečej, gde je osvojio šest prvenstava Jugoslavije i šest kupova Jugoslavije. Takođe je predvodio tim do naslova pobednika Kupa evropskih šampiona, postigavši 5 golova protiv zagrebačke Mladosti. Takođe je te godine bio najbolji strelac Kupa evropskih šampiona sa 39 golova u sezoni. [1]

Zbog finansijskih problema koji su kasnije doveli i do gašenja VK Bečej, Šapić je u leto 2001. prešao u italijansku ligu i proveo tri sezone u Kamoljiju.

Na Evropskom prvenstvu 2003. u Kranju, Šapić je u finalu postigao pobedonosni go za Srbiju i Crnu Goru protiv Hrvatske. Takođe je postigao najviše golova na prvenstvu.

U leto 2004. Šapić je prešao u Savonu.

Šapić je bio najbolji strelac Kupa evropskih šampiona 2000. i 2003, kao i najbolji strelac na Olimpijskim igrama 2000. sa 18 golova.

Osim svojih velikih igračkih sposobnosti, Šapić je poznat i po svom temperamentu.

Na Svetskom prvenstvu 2003, on i Dejan Savić su kažnjeni od strane FINE zbog incidenta nakon polufinalne utakmice sa Italijom. Šapić je dobio devetomesečnu zabranu igranja, a Savić šestomosečnu.

Krajem aprila 2005, tokom revanša finala Kupa LEN protiv njegovog bivšeg kluba Partizana, Šapić je došao u sukob sa gostujućim navijačima, koji su ga prozivali i vređali tokom meča. [2] Takođe je predvodio svoj klub u osvajanju prvenstva Italije te sezone.

U sezoni 2005/2006. Šapić je već bio jedan on pet najplaćenijih igrača u ovom sportu kada mu je krajem sezone ruski vaterpolo klub Šturm ponudio 300.000 dolara po sezoni (ogromna suma u uslovima vaterpola), što bi ga učinilo najplaćenijim igračem na svetu. [3]

Na kraju sezone 2005/06, moćna Savona u kojoj su pored Šapića igrali i Tamaš Kašaš, Bogdan Rat i Viktor Jelenić je stigla do fajnal-fora Kupa šampiona koji se održavao u Dubrovniku, ali je izgubila 8:9 u uzbudljivoj polufinalnoj utakmici od domaćina Juga.

24. maja 2006. je potpisao ugovor sa Šturmom. Uslovi ugovora nisu objavljeni, ali se veruje da su najveći u istoriji vaterpola. [4]

Na kraju sezone 2005/06 Šapić je vlasnik još jednog značajnog rekorda: od 1995. (11 uzastopnih sezona), Šapić je uvek bio najbolji strelac u bilo kom timu i ligi u kojima je igrao.

Sa reprezentacijom Srbije je osvojio zlatnu medalju na Evropskom prvenstvu 2006. u Beogradu.

## [uredi - уреди] Porodica

2005. Šapić se oženio udovicom ubijenog biznismena Sredoja Šljukića.

## [uredi - уреди] Zanimljivosti

- Šapić je imao zapaženu ulogu lokalnog siledžije Gangule u popularnom filmu iz 2004. “Kad porastem biću kengur”.
- Januara 2006. se učlanio u Demokratsku stranku.

Retrieved from "http://sh.wikipedia.org../../../a/l/e/Aleksandar_%C5%A0api%C4%87_6913.html"

Kategorije: Rođeni 1978. | Vaterpolo

##### Views

- Članak/Чланак
- Rasprava/Разговор
- Trenutna revizija

##### Traži-Тражи

##### Drugi jezici-Други језици

- Deutsch
- English
- Nederlands
- Српски / Srpski